Seekoei byt man doodArgieffoto ŉ Seekoei het ‘n plaaswerker naby ŉ dam op ŉ plaas in die Modjadjikloof-omgewing in Limpopo aangeval en doodgebyt. Colman Rahlaga (35) het glo Sondagoggend om 02:00 alleen naby die dam geloop toe die seekoei hom aangeval het, het The Citizen Donderdag berig. Volgens adjudant-offisier Kamedi Seshoka, ŉ polisiewoordvoerder, is Rahlaga se liggaam Maandag omstreeks 08:00 deur ŉ veiligheidsbeampte gevind. “Seekoeie raak baie aggressief as hulle kalfies het en dit is baie gevaarlik om in die aand in gebiede rond te loop waar seekoeie is,” het Seshoka gesê. Die polisie het vandeesweek verskeie plase in die omgewing besoek om mense bewus te maak oor die gevare wat seekoeie inhou. – Sapa